ŠVENČIONIŲ RAJONO SAVIVALDYBĖS TARYBA

SPRENDIMAS

DĖL ŠVENČIONIŲ RAJONO SAVIVALDYBĖS ETIKOS KOMISIJOS SUDARYMO IR JOS NUOSTATŲ PATVIRTINIMO

2007 m. gegužės 22 d. Nr. T-77

Švenčionys

Vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; Žin., 2000, Nr. 91-2832) 16 straipsnio 2 dalimi, Lietuvos Respublikos valstybės politikų elgesio kodekso patvirtinimo, įsigaliojimo ir įgyvendinimo įstatymu (Žin., 2006, Nr. 102-3938) patvirtinto Lietuvos Respublikos valstybės politikų elgesio kodekso 6 straipsnio 1 dalies 2 punktu, Švenčionių rajono savivaldybės taryba n u s p r e n d ž i a:

1. Sudaryti rajono savivaldybės tarybos įgaliojimų laikui iš 5 narių Švenčionių rajono savivaldybės Etikos komisiją šios sudėties:

komisijos pirmininkas – Olegas Šapovalas, rajono savivaldybės tarybos narys;

komisijos pirmininko pavaduotoja – Marija Daugirdienė, rajono savivaldybės tarybos narė;

komisijos nariai:

Valierius Navickas, rajono savivaldybės tarybos narys;

Vytautas Rastenis, rajono savivaldybės tarybos narys;

Audrutė Jachimovič, Sarių kaimo bendruomenės pirmininkė.

2. Patvirtinti Švenčionių rajono savivaldybės Etikos komisijos nuostatus (pridedama).

3. Įpareigoti rajono savivaldybės administracijos direktorių pavesti administracijos tarnautojui vykdyti rajono savivaldybės Etikos komisijos sekretoriaus funkcijas.

4. Pripažinti netekusiu galios Švenčionių rajono savivaldybės tarybos 2006 m. lapkričio 23 d. sprendimą Nr. T-167 „Dėl rajono savivaldybės etikos komisijos sudarymo ir jos darbo nuostatų patvirtinimo“.

5. Pavesti rajono savivaldybės administracijai informuoti oficialiu pranešimu apie priimtą šį sprendimą vietinėje spaudoje ir paskelbti šio sprendimo tekstą rajono savivaldybės interneto tinklalapyje: www.svencionys.lt

Savivaldybės meras Vytautas Vigelis

PATVIRTINTA:

Švenčionių rajono savivaldybės tarybos

2007 m. gegužės 22 d. sprendimu Nr. T-77

ŠVENČIONIŲ RAJONO SAVIVALDYBĖS ETIKOS KOMISIJOS

NUOSTATAI

I.BENDROSIOS NUOSTATOS

1.	Švenčionių rajono savivaldybės etikos komisijos nuostatai (toliau - Nuostatai) reglamentuoja rajono savivaldybės etikos komisijos (toliau – Etikos komisija) darbo ir sprendimų priėmimo tvarką.

2.	Etikos komisija savo veikloje vadovaujasi Lietuvos Respublikos valstybės politikų elgesio kodeksu, Lietuvos Respublikos vietos savivaldos ir kitais įstatymais, teisės aktais ir šiais Nuostatais.

3.	Etikos komisijos sudarymo tvarką, komisijos teises ir pareigas, atsakomybę nustato Lietuvos Respublikos valstybės politikų elgesio kodeksas. Etikos komisijos sekretoriaus funkcijas atlieka rajono savivaldybės administracijos direktoriaus paskirtas administracijos tarnautojas (toliau –Etikos komisijos sekretorius).

4.	Etikos komisija atlieka rajono savivaldybės tarybos narių, rajono savivaldybės mero ir mero pavaduotojų elgesio tyrimus (toliau – Tyrimai) Lietuvos Respublikos valstybės politikų elgesio kodekso (toliau – Kodeksas) nustatyta tvarka ir terminais.

5.	Etikos komisija už savo darbą kartą per metus atsiskaito rajono savivaldybės tarybai.

6.	Etikos komisiją techniškai aptarnauja rajono savivaldybės administracija.

II. ETIKOS KOMISIJOS DARBO TVARKA

7.	Etikos komisijos posėdžiai vyksta rajono savivaldybės administracijos patalpose. Prireikus gali vykti išvažiuojamieji posėdžiai.

8.	Etikos komisijos posėdžiai yra uždari. Komisijos posėdžiuose gali dalyvauti tik posėdį aptarnaujantys darbuotojai ir kviesti asmenys.

9.	Etikos komisijos posėdis yra teisėtas, kai jame dalyvauja ne mažiau kaip pusė komisijos narių.

10.	Etikos komisijos posėdis pradedamas komisijos pirmininkui paskelbus komisijos sudėtį ir komisijai patvirtinus posėdžio darbotvarkę.

11.	Etikos komisijos pirmininkas:

11.1. organizuoja komisijos posėdžius ir jiems vadovauja;

11.2. nustato Etikos komisijos posėdžių vietą ir laiką;

11.3. sudaro Etikos komisijos posėdžių darbotvarkes;

11.4. vykdo kitas Kodekso nustatytas komisijos pirmininko funkcijas.

12. Kai Etikos komisijos pirmininkas negali eiti pareigų, jas atlieka Etikos komisijos pirmininko pavaduotojas.

13.	Tyrimą atlikusi Etikos komisija priima sprendimą.

III. ETIKOS KOMISIJOS SPRENDIMAI

13.	Etikos komisijos sprendimai priimami posėdyje 2/3 visų komisijos narių balsų dauguma. Balsams pasiskirsčius po lygiai, lemia komisijos pirmininko, o kai jis negali eiti pareigų - komisijos pirmininko pavaduotojo, balsas.

14.	Etikos komisija savo sprendimus įformina protokolu. Protokolą pasirašo komisijos pirmininkas ir sekretorius.

15.	Etikos komisijos sprendimai yra galutiniai ir neskundžiami.

16.	Pranešimų apie priimtus Etikos komisijos sprendimus skelbimo tvarką nustato Kodeksas.

17.	Už Etikos komisijos protokolų ir Tyrimo dokumentų saugojimą atsakingas Etikos komisijos sekretorius.

_________________________________